**โครงการประชุมวิชาการประเพณี**

**ธรรมศาสตร์-เกษตรศาสตร์-มหิดล-กองทัพเรือ ครั้งที่ ๑๗**

**"ความเป็นธรรมในสังคม : เพื่อการพัฒนาที่ยั่งยืน"  
.............................................................................................................................**

**๑. หลักการและเหตุผล**

ภายใต้ความร่วมมือทางวิชาการระหว่างมหาวิทยาลัยธรรมศาสตร์กับสถาบันต่าง ๆ ภายนอกที่มีมากมายนับตั้งแต่ก่อตั้งมหาวิทยาลัยร่วม ๘๐ ปี มีความร่วมมือทางวิชาการที่ถือเป็นประเพณีสืบทอดปฏิบัติมานับตั้งแต่ปี พ.ศ.๒๕๓๓ เริ่มจากการมีข้อตกลงความร่วมมือระหว่างมหาวิทยาลัยธรรมศาสตร์กับมหาวิทยาลัยมหดิล และเกิดการประสานความร่วมมือทางวิชาการระหว่างมหาวิทยาลัยธรรมศาสตร์กับกองทัพเรือในปี พ.ศ.๒๕๔๑ เพิ่มเติมตามด้วยมหาวิทยาลัยเกษตรศาสตร์ ในปี พ.ศ.๒๕๔๓ ตามลำดับ จึงเกิดความร่วมมือในทางวิชาการของมหาวิทยาลัยที่เรียกว่า “การประชุมวิชาการประเพณี ๔ สถาบัน” ซึ่งมีกำหนดจัดการประชุมปีละครั้ง โดยมีวัตถุประสงค์เพื่อให้เกิดความร่วมมือในกิจกรรมด้านการศึกษา ค้นคว้าวิจัยทางวิชาการ และบริการทางวิชาการ การแลกเปลี่ยนบุคลากร การแลกเปลี่ยนสารนิเทศ และผลงานทางวิชาการในสาขาต่าง ๆ การแลกเปลี่ยนนักศึกษา และกิจกรรมอื่น ๆ ตามที่ ๔ สถาบันเห็นสมควร

การประชุมวิชาการประเพณี ๔ สถาบันดังกล่าวได้จัดต่อเนื่องมาแล้ว ๑๖ ครั้ง นับตั้งแต่ครั้งแรกที่มหาวิทยาลัยมหิดลเป็นเจ้าภาพ เมื่อปี พ.ศ.๒๕๓๓ เรื่อยมาจนกระทั่งครั้งล่าสุด ครั้งที่ ๑๖ ที่กองทัพเรือเป็นเจ้าภาพ เมื่อปี พ.ศ.๒๕๕๖ การประชุมวิชาการประเพณี ๔ สถาบัน ครั้งที่ ๑๗ ครั้งนี้ มหาวิทยาลัยธรรมศาสตร์ได้รับเกียรติให้เป็นเจ้าภาพ โดยกองบริหารการวิจัย รับผิดชอบในการดำเนินการ

ในการประชุมวิชาการประเพณี ๔ สถาบันปีนี้ มหาวิทยาลัยธรรมศาสตร์ได้เสนอการจัดประชุมวิชาการเพื่อให้เกิดการแลกเปลี่ยนเรียนรู้ร่วมกันระหว่าง ๔ สถาบัน ในหัวข้อเรื่อง “ความเป็นธรรมในสังคม: เพื่อการพัฒนาที่ยั่งยืน” ตามแนวทางปฏิบัติการพัฒนาอย่างยั่งยืนของ John Elkington (1977) ในหนังสือเรื่อง “Cannibals with Forks: The Triple Bottom Line of 21st Century Business” ซึ่งเป็นกรอบแนวทางการพัฒนาอย่างยั่งยืนในระดับสากล โดยกล่าวถึงการพัฒนาอย่างยั่งยืนนั้นจะต้องครอบคลุมทั้งทางด้านเศรษฐกิจ สังคม และสิ่งแวดล้อม ในด้านเศรษฐกิจกับสังคม ต้องเน้นที่ความเท่าเทียมและเป็นธรรม ในด้านสังคมกับสิ่งแวดล้อม ต้องเน้นที่การพึ่งพาซึ่งกันและกัน ในด้านสิ่งแวดล้อมกับเศรษฐกิจ ต้องเน้นที่ความสมดุล การพัฒนาทั้งสามด้านนี้จึงจะนำไปสู่การพัฒนาที่เรียกว่า “การพัฒนาที่ยั่งยืน” ได้อย่างแท้จริง ประเทศไทยได้รับเอาแนวทางการพัฒนาอย่างยั่งยืนตามกรอบดังกล่าวด้วยเช่นกัน โดยมุ่งเน้นการพัฒนาทั้ง 3 ด้านพร้อมกัน แต่ดูเหมือนน้ำหนักในการพัฒนาแต่ละด้านจะไม่เท่ากัน โดยเฉพาะการพัฒนาทางด้านสังคมที่เชื่อมโยงกับเศรษฐกิจ การให้ความสำคัญกับการสร้างความเป็นธรรมในสังคมเน้นความเท่าเทียม เป็นปัญหาที่เรื้อรังในสังคมไทยมาช้านานจนนำมาสู่ความแตกแยก ขัดแย้ง และสร้างความรุนแรงให้กับคนในชาติ ความเห็นต่างเป็นสิ่งที่เกิดขึ้นในสังคมได้ แต่การเคารพยอมรับความแตกต่างเป็นสิ่งที่มีอยู่ในสังคมไทยน้อยเต็มที่ การจัดประชุมวิชาการประเพณี ๔ สถาบัน ในนามของมหาวิทยาลัยธรรมศาสตร์ ซึ่งเป็นสัญลักษณ์หนึ่งของ “ความเป็นธรรม” จึงดำริจัดประชุมในหัวข้อเรื่อง “ความเป็นธรรมในสังคม : เพื่อการพัฒนาที่ยั่งยืน” เพื่อเป็นพื้นที่เวทีทางวิชาการให้คณาจารย์ นักวิจัย นักวิชาการ และนักศึกษาของทั้ง ๔ สถาบันได้ร่วมกันนำเสนอ แลกเปลี่ยน และเรียนรู้ เท่าทันความเป็นจริงของความเป็นธรรมในสังคมตั้งแต่อดีตจนถึงปัจจุบัน อันจะนำไปสู่การพัฒนาประเทศอย่างยั่งยืนบนฐานหลักหนึ่งตามกรอบการพัฒนาระดับสากล

**๒. วัตถุประสงค์ของโครงการ**

๑) เพื่อให้เกิดความร่วมมือในกิจกรรมด้านการศึกษา ค้นคว้าวิจัยทางวิชาการ และบริการทางวิชาการ

๒) เพื่อให้เกิดการแลกเปลี่ยนเรียนรู้ของบุคลากร

๓) เพื่อให้เกิดการแลกเปลี่ยนสารนิเทศ และผลงานทางวิชาการในสาขาต่าง ๆ

๔) เพื่อให้เกิดการแลกเปลี่ยนเรียนรู้ของนักศึกษา

๕) เพื่อให้เกิดการทำกิจกรรมอื่น ๆ ตามที่ ๔ สถาบันเห็นสมควรร่วมกัน

**๓. ผู้เข้าร่วมโครงการ ประมาณ ๕๐๐ คน ประกอบด้วย**

ผู้บริหาร วิทยากร อาจารย์ นักวิจัยเจ้าหน้าที่ นักศึกษา สื่อมวลชน และบุคคลทั่วไป

**๔. กำหนดวันเวลาและสถานที่**

วันศุกร์ที่ ๑๙ กันยายน พ.ศ.๒๕๕๗ ระหว่างเวลา ๐๘.๓๐–๑๖.๓๐ น.

ณ หอประชุมศรีบูรพา มหาวิทยาลัยธรรมศาสตร์ ท่าพระจันทร์

**๕. รูปแบบ/การดำเนินการประชุมวิชาการประเพณี**

- ปาฐกถาพิเศษ โดยองค์ปาฐก

- เสวนาทางวิชาการ โดยผู้เข้าร่วมเสวนาที่เป็นตัวแทนจาก ๔ สถาบัน

- การแสดง Mini Concert ของวง Chorus จาก ๔ สถาบัน

**๖. สถาบันที่รับผิดชอบโครงการ**

งานส่งเสริมและเผยแพร่งานวิจัย กองบริหารการวิจัย มหาวิทยาลัยธรรมศาสตร์

**๗. ประโยชน์ที่คาดว่าจะได้รับ**

เพื่อให้เกิดความร่วมมือทางวิชาการระหว่างสถาบัน ทั้งทางด้านการเรียนการสอน การวิจัย การบริการวิชาการ การทำนุบำรุงศิลปวัฒนธรรม และส่งเสริมให้มีกิจกรรมสร้างความสามัคคีของบุคลากรทั้งใน และต่างสถาบัน รวมถึงการประชาสัมพันธ์สถาบันทั้ง ๔ ให้เป็นที่รู้จักแพร่หลายในวงกว้างต่อประเด็นความสนใจในหัวข้อของการจัดประชุมวิชาการประเพณี

**๘. การประเมินผล**

จัดทำแบบสอบถามและประเมินความพึงพอใจในด้านวัตถุประสงค์โครงการ ด้านการให้บริการ ด้านวิทยากร ด้านเนื้อหา ด้านสิ่งอำนวยความสะดวก เป็นต้น